ΚΑΝΟΝΙΣΜΟΣ (ΕΚ) αριθ. 214/2000 ΤΟΥ ΣΥΜΒΟΥΛΙΟΥ

της 24ης Ιανουαρίου 2000

σχετικά με τις χρηματοδοτικές συνεισφορές της Κοινότητας στο διεθνές ταμείο για την Ιρλανδία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) τα προγράμματα του διεθνούς ταμείου για την Ιρλανδία, (εφεξής αποκαλούμενου "ταμείο") ενθαρρύνουν τη διασυνοριακή και διακοινοτική συνεργασία και, κατά συνέπεια, προωθούν τον διάλογο και τη συμφιλίωση μεταξύ των εθνικιστών και των ενωτικών·

(2) το ταμείο αποτελεί παράδειγμα επιτυχούς αγγλοϊρλανδικής συνεργασίας για την προώθηση της συμφιλίωσης μεταξύ των δύο κοινοτήτων και την οικονομική και κοινωνική τους πρόοδο·

(3) κατά την περίοδο 1989 έως 1995, 15 εκατομμύρια Ecu παρέχοντο, ετησίως, από τον γενικό προϋπολογισμό των Ευρωπαϊκών Κοινοτήτων, για την υποστήριξη σχεδίων του ταμείου τα οποία είχαν πραγματικό πρόσθετο αποτέλεσμα στις συγκεκριμένες περιοχές·

(4) στις 31 Οκτωβρίου 1994, το Συμβούλιο εξέδωσε τον κανονισμό (ΕΚ) αριθ. 2687/94 σχετικά με τις χρηματοδοτικές συνεισφορές της Κοινότητας στο διεθνές ταμείο για την Ιρλανδία(2), για τα έτη 1995, 1996 και 1997·

(5) σύμφωνα με τον κανονισμό (ΕΚ) αριθ. 2687/94, το ποσό που ορίστηκε, στο πλαίσιο της δημοσιονομικής διαδικασίας, για καθένα από τα έτη 1995, 1996 και 1997, ήταν 20 εκατομμύρια Ecu·

(6) σύμφωνα με τον κανονισμό (ΕΚ) αριθ. 2614/97 του Συμβουλίου, της 15ης Δεκεμβρίου 1997, σχετικά με τις χρηματοδοτικές συνεισφορές της Κοινότητας στο διεθνές ταμείο για την Ιρλανδία(3), το ποσό που ορίστηκε, στο πλαίσιο της δημοσιονομικής διαδικασίας, για καθένα από τα έτη 1998 και 1999, ήταν 17 εκατομμύρια Ecu·

(7) οι αξιολογήσεις που εκπονήθηκαν σύμφωνα με τα άρθρα 5 και 7 του κανονισμού (ΕΚ) αριθ. 2614/97 επιβεβαίωσαν ότι, η συνεισφορά της Κοινότητας χρησιμοποιήθηκε σύμφωνα με τους στόχους του ταμείου και τα κριτήρια που ορίζονται στα άρθρα 2 και 3 του εν λόγω κανονισμού·

(8) ο κανονισμός (ΕΚ) αριθ. 2614/97 λήγει την 31η Δεκεμβρίου 1999·

(9) η ειρηνευτική διαδικασία στη Βόρειο Ιρλανδία απαιτεί τη συνέχιση της κοινοτικής υποστήριξης πέραν της ημερομηνίας αυτής·

(10) κατά τη σύνοδό του, της 24ης και 25ης Μαρτίου στο Βερολίνο, το Ευρωπαϊκό Συμβούλιο αποφάσισε ότι, θα έπρεπε να συνεχιστεί η υποστήριξη προς το ταμείο, για τρία επιπλέον έτη (2000-2002), με ποσό 15 εκατομμυρίων ευρώ για κάθε ένα από τα έτη 2000, 2001 και 2002, εκφρασμένο σε τρέχουσες αξίες·

(11) κατά την προαναφερόμενη σύνοδο, το Ευρωπαϊκό Συμβούλιο αποφάσισε να συνεχιστεί το πρόγραμμα PEACE για τη Βόρειο Ιρλανδία και τις όμορες κομητείες της Ιρλανδίας, για πέντε έτη (2000-2004), με ποσό 500 εκατομμυρίων ευρώ·

(12) το ταμείο θα πρέπει να χρησιμοποιήσει τη συνεισφορά της Κοινότητας σύμφωνα με τη συμφωνία δυνάμει της οποίας ιδρύθηκε και κατά προτεραιότητα για σχέδια που συμβιβάζονται με τις δραστηριότητες που χρηματοδοτούνται από το πρόγραμμα PEACE για την περίοδο 2000-2004·

(13) η υποστήριξη αυτή θα πρέπει να λάβει τη μορφή χρηματοδοτικών συνεισφορών για περίοδο τριών επιπλέον ετών·

(14) είναι ζωτικής σημασίας να εξασφαλισθεί ο κατάλληλος συντονισμός μεταξύ των δραστηριοτήτων του ταμείου και εκείνων που χρηματοδοτούνται από τις κοινοτικές διαρθρωτικές πολιτικές·

(15) η παρέμβαση του ταμείου θα είναι αποτελεσματική μόνο στο μέτρο που θα έχει πρόσθετο χαρακτήρα και δεν θα υποκαθιστά άλλες δημόσιες ή ιδιωτικές δαπάνες·

(16) θα πρέπει να καταρτισθεί, πριν από την 1η Απριλίου 2001, έκθεση αξιολόγησης των πεπραγμένων του ταμείου και της ανάγκης περαιτέρω υποστήριξης·

(17) η υποστήριξη αυτή θα συμβάλει στην ενίσχυση της αλληλεγγύης μεταξύ των κρατών μελών και μεταξύ των λαών τους·

(18) η συνθήκη δεν προβλέπει, για την έκδοση του παρόντος κανονισμού, άλλες εξουσίες εκτός από εκείνες που ορίζονται στο άρθρο 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Υπό την επιφύλαξη της ετήσιας διαδικασίας του προϋπολογισμού και στο πλαίσιο 45 εκατομμυρίων ευρώ για την περίοδο 2000-2002, χορηγείται ετήσια συνεισφορά 15 εκατομμυρίων ευρώ, στο ταμείο, για καθένα από τα έτη 2000, 2001 και 2002, σύμφωνα με το δεύτερο εδάφιο του σημείου 34 της διοργανικής συμφωνίας, της 6ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(4).

Άρθρο 2

Το ταμείο, σύμφωνα με τη συμφωνία δυνάμει της οποίας έχει ιδρυθεί, χρησιμοποιεί τη συνεισφορά κατά προτεραιότητα για σχέδια διασυνοριακού ή διακοινοτικού χαρακτήρα, και ειδικότερα για σχέδια που συμβιβάζονται με τους στόχους του προγράμματος PEACE και άλλων δραστηριοτήτων υποστηριζόμενων από τα διαρθρωτικά ταμεία.

Οι συνεισφορές χρησιμοποιούνται κατά τρόπο που να έχει πραγματικό πρόσθετο αποτέλεσμα στις εν λόγω περιοχές και δεν θα πρέπει, συνεπώς, να υποκαθιστούν άλλες δημόσιες ή ιδιωτικές δαπάνες.

Στις συνεδριάσεις του διοικητικού συμβουλίου του ταμείου, η Επιτροπή εκπροσωπείται από παρατηρητή.

Άρθρο 3

Η Επιτροπή εξασφαλίζει τον συντονισμό μεταξύ των δραστηριοτήτων του ταμείου και εκείνων που χρηματοδοτούνται από τις κοινοτικές διαρθρωτικές πολιτικές. Η Επιτροπή ενημερώνει τις αντίστοιχες επιτροπές παρακολούθησης σχετικά με τις δραστηριότητες του ταμείου.

Άρθρο 4

Η Επιτροπή καθορίζει, σε συνεργασία με το διοικητικό συμβούλιο του ταμείου, κατάλληλες διαδικασίες δημοσιότητας και ενημέρωσης, προκειμένου να δημοσιοποιηθεί η συμμετοχή της Κοινότητας στα σχέδια που χρηματοδοτούνται από το ταμείο.

Άρθρο 5

Η Επιτροπή διαχειρίζεται τις συνεισφορές.

Το αργότερο μέχρι την 1η Απριλίου 2001, η Επιτροπή υποβάλλει έκθεση στην αρμόδια για τον προϋπολογισμό αρχή στην οποία εκτιμάται η ανάγκη να συνεχισθούν οι χρηματοδοτικές συνεισφορές πέραν του 2002. Η έκθεση αυτή περιλαμβάνει, μεταξύ άλλων, τα εξής θέματα:

- απολογισμό των δραστηριοτήτων του ταμείου,

- κατάλογο των σχεδίων που έλαβαν ενίσχυση,

- αξιολόγηση της φύσεως και του αντίκτυπου των παρεμβάσεων, σε συνάρτηση, ιδίως, με τους στόχους του ταμείου και με τα κριτήρια που ορίζονται στο άρθρο 2 πρώτο και δεύτερο εδάφιο και στο άρθρο 3,

- παράρτημα με τα αποτελέσματα των επαληθεύσεων και ελέγχων που διεξήχθησαν από τον εκπρόσωπο της Επιτροπής ή τους υπαλλήλους της, ιδίως όσον αφορά τις λεπτομέρειες του συντονισμού μεταξύ των δραστηριοτήτων του ταμείου και εκείνων που πραγματοποιούνται στο πλαίσιο των διαρθρωτικών πολιτικών της Κοινότητας.

Άρθρο 6

Η ετήσια συνεισφορά καταβάλλεται σε δύο δόσεις, ως εξής:

- προκαταβολή 80 % καταβάλλεται εφόσον ο πρόεδρος του διοικητικού συμβουλίου του ταμείου υπογράψει την οικεία δέσμευση της Επιτροπής σχετικά με τη χορήγηση ενισχύσεων, και αναλάβει τη δέσμευση να χρησιμοποιήσει τη συνεισφορά σύμφωνα με το άρθρο 2, και μετά την παραλαβή και αποδοχή, εκ μέρους της Επιτροπής, της ετήσιας έκθεσης δραστηριοτήτων του ταμείου και των ελεγμένων λογαριασμών του, που αφορούν το προηγούμενο έτος,

- το υπόλοιπο 20 % καταβάλλεται μετά την παραλαβή και αποδοχή, εκ μέρους της Επιτροπής, της ετήσιας έκθεσης δραστηριοτήτων του ταμείου και των ελεγμένων λογαριασμών του, που αφορούν το έτος για το οποίο καταβλήθηκε η συνεισφορά της Κοινότητας.

Άρθρο 7

Ο παρών κανονισμός αρχίζει να ισχύει την 1η Ιανουαρίου 2000 και παραμένει σε ισχύ μέχρι την 31η Δεκεμβρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιανουαρίου 2000.

Για το Συμβούλιο

Ο Πρόεδρος

J. GAMA

(1) Γνώμη του Ευρωπαϊκού Κοινοβουλίου που διατυπώθηκε στις 17 Δεκεμβρίου 1999 (δεν έχει ακόμα δημοσειευθεί στην Επίσημη Εφημερίδα).

(2) ΕΕ L 286 της 5.11.1994, σ. 5.

(3) ΕΕ L 353 της 24.12.1997, σ. 5.

(4) ΕΕ C 172 της 18.6.1999, σ. 1.